CELEX: 32014D0459
Language: et
Date: 2014-07-10 00:00:00
Title: 2014/459/EL: Komisjoni otsus, 10. juuli 2014 , milles käsitletakse vaske sisaldavate biotsiidide turulelaskmist olulise kasutuse eesmärgil (teatavaks tehtud numbri C(2014) 4611 all)

12.7.2014   
            
            
               ET
            
            
               Euroopa Liidu Teataja
            
            
               L 205/76
            
         KOMISJONI OTSUS,
   10. juuli 2014,
   milles käsitletakse vaske sisaldavate biotsiidide turulelaskmist olulise kasutuse eesmärgil
   
      
         (teatavaks tehtud numbri C(2014) 4611 all)
      
   
   (Ainult hispaania-, horvaadi-, inglis- ja kreekakeelne tekst on autentsed)
   
      (2014/459/EL)
   
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse komisjoni 4. detsembri 2007. aasta määrust (EÜ) nr 1451/2007 Euroopa Parlamendi ja nõukogu biotsiidide turuleviimist käsitleva direktiivi 98/8/EÜ artikli 16 lõikes 2 osutatud kümneaastase tööprogrammi teise etapi kohta, (1) eelkõige selle artikli 5 lõiget 3,
   ning arvestades järgmist:
   
               (1)
            
            
               Komisjoni määruse (EÜ) nr 1896/2000 (2) artikli 4 kohaselt teatati vase kasutamisest toodetes, mis kuuluvad tooteliiki 11, nagu on määratletud Euroopa Parlamendi ja nõukogu direktiivi 98/8/EÜ (3) V lisas.
            
         
               (2)
            
            
               Täielikku toimikut vase lisamiseks direktiivi 98/8/EÜ I, IA või IB lisasse ei esitatud ühekski asjakohaseks tähtajaks. Vastavalt komisjoni otsusele 2012/78/EL (4) koostoimes määruse (EÜ) nr 1451/2007 artikli 4 lõikega 2 ei lubata vaske tooteliigis 11 kasutatuna enam lasta turule alates 1. veebruarist 2013.
            
         
               (3)
            
            
               Horvaatia, Hispaania, Iirimaa ja Kreeka on vastavalt määruse (EÜ) nr 1451/2007 artiklile 5 esitanud komisjonile eraldi taotlused, et saada luba vaske sisaldavate biotsiidide turulelaskmiseks mitme kasutusotstarbe jaoks.
            
         
               (4)
            
            
               Komisjon tegi taotlused elektroonilisel teel üldsusele kättesaadavaks.
            
         
               (5)
            
            
               Mõnest taotlusest nähtub, et vaske sisaldavaid biotsiide on vaja kasutada nii avamere nafta- ja gaasiplatvormide kui ka rannikurajatiste peamises vee sisselaskekohas seda ummistavate organismide kasvu takistamiseks ning selline kasutus on oluline, sest seda läbivat vett kasutatakse muu hulgas töötlemiseks, joogi- ja pesuvee saamiseks ja tuletõrjeveena ning sellise sisselaskekoha ummistumine võib ohustada rajatise töötajate elu ja tervist.
            
         
               (6)
            
            
               Lisaks selgub mõnest taotlusest, et vaske sisaldavaid biotsiide on vaja kasutada laevade peamises vee sisselaskekohas seda ummistavate organismide kasvu takistamiseks ning selline kasutus on oluline, et vältida selle ummistumist, sest seda läbivat vett kasutatakse kõikjal laeva torustikus ja veesüsteemis. See kasutusviis hõlmab ka kogu torustiku sisemust, sealhulgas tuletõrjesüsteemi, mis on laeva ohutuks tööks hädavajalik.
            
         
               (7)
            
            
               Avaliku arutelu käigus ei laekunud kõnealuste taotluste kohta ühtki märkust. Taotluse esitanud liikmesriigid väidavad, et nende territooriumil on vaja piisavat hulka tehniliselt ja majanduslikult teostatavaid alternatiive ummistumist põhjustavate organismide kasvu tõrjeks, et oleks võimalik vähendada avamere- ja rannikurajatiste ning laevade peamise vee sisselaskekoha ummistumise ohtu.
            
         
               (8)
            
            
               Seepärast on tõenäoline, et kui nendes liikmesriikides ei lubataks kasutada vaske sisaldavaid biotsiide avamere nafta- ja gaasiplatvormide, rannikurajatiste ja laevade vee sisselaskekohti ummistavate organismide kasvu takistamiseks, kujutaks see praegu tõsist ohtu inimeste tervisele. Lisaks võib olemasolevate vasel põhinevate süsteemide asendamine või sulgemine laevadel olla paljudel juhtudel liiga kallis ning logistiliselt ja praktiliselt raskesti teostatav. Teostatavuse korral võib asendamine olla aegavõttev. Seepärast on olulise kasutuse eesmärgil taotletud erandid praegu vajalikud.
            
         
               (9)
            
            
               Vaske sisaldavate biotsiidide kasutajad peaksid siiski rakendama ummistumist põhjustavate organismide kasvu takistamiseks alternatiivseid meetodeid, kui põhjendamatu viivituseta ei esitata täielikku taotlust vase kasutamise lubamiseks tooteliiki 11 kuuluvates toodetes. Seepärast on asjakohane nõuda, et sellisel juhul teavitataks kõnealuste liikmesriikide kasutajaid aktiivselt ja õigeaegselt, mis võimaldaks neil tagada, et need alternatiivsed meetodid on kasutusele võetud enne, kui vaske sisaldavad biotsiidid tuleb turult kõrvaldada,
            
         ON VASTU VÕTNUD KÄESOLEVA OTSUSE:
   Artikkel 1
   1.   Vastavalt tingimustele, mis on sätestatud määruse (EÜ) nr 1451/2007 artikli 5 lõikes 3, võivad Horvaatia, Hispaania, Iirimaa ja Kreeka lubada turule lasta biotsiide, mis sisaldavad vaske (EÜ nr 231–159-6; CASi nr 7440-50–8), kasutusotstarveteks, mis on näidatud käesoleva otsuse lisas.
   2.   Kui on esitatud toimikud vase nimetatud kasutuse heakskiitmiseks tooteliiki 11 kuuluvates toodetes ning hindav liikmesriik on need toimikud hiljemalt 31. detsembriks 2014 täielikuks tunnistanud, võivad Horvaatia, Hispaania, Iirimaa ja Kreeka jätkuvalt lubada kõnealuste toodete turulelaskmist kuni Euroopa Parlamendi ja nõukogu määruse (EL) nr 528/2012 (5) artiklis 89 sätestatud tähtaegadeni juhtudel, kui aine kas on või ei ole heaks kiidetud.
   3.   Muudel kui lõikes 2 osutatud juhtudel võivad Horvaatia, Hispaania, Iirimaa ja Kreeka jätkuvalt lubada kõnealuste toodete turulelaskmist kuni 31. detsembrini 2017, tingimusel et kõnealused liikmesriigid tagavad alates 1. jaanuarist 2015, et kasutajaid teavitatakse aktiivselt sellest, et kohe on vaja tõhusalt rakendada alternatiivseid meetodeid asjakohaste eesmärkide saavutamiseks.
   Artikkel 2
   Käesolev otsus on adresseeritud Iirimaale, Kreeka Vabariigile, Hispaania Kuningriigile ja Horvaatia Vabariigile.
   
      Brüssel, 10. juuli 2014
      
         
            Komisjoni nimel
         
         
            komisjoni liige
         
         Janez POTOČNIK
      
   
   
      (1)  ELT L 325, 11.12.2007, lk 3.
   
      (2)  Komisjoni määrus (EÜ) nr 1896/2000, 7. september 2000, Euroopa Parlamendi ja nõukogu biotsiide käsitleva direktiivi 98/8/EÜ artikli 16 lõikes 2 osutatud programmi esimese etapi kohta (EÜT L 228, 8.9.2000, lk 6).
   
      (3)  Euroopa Parlamendi ja nõukogu direktiiv 98/8/EÜ, 16. veebruar 1998, biotsiidide turuleviimise kohta (EÜT L 123, 24.4.1998, lk 1).
   
      (4)  Komisjoni otsus 2012/78/EL, 9. veebruar 2012, milles käsitletakse teatavate ainete kandmata jätmist Euroopa Parlamendi ja nõukogu direktiivi 98/8/EÜ (mis käsitleb biotsiidide turuleviimist) I, IA ja IB lisasse (ELT L 38, 11.2.2012, lk 48).
   
      (5)  Euroopa Parlamendi ja nõukogu määrus (EL) nr 528/2012, 22. mai 2012, milles käsitletakse biotsiidide turul kättesaadavaks tegemist ja kasutamist (ELT L 167, 27.6.2012, lk 1).
   
      LISA
      KASUTUSALAD, MIDA ALLPOOL NIMETATUD LIIKMESRIIGID VÕIVAD LUBADA ARTIKLIS 1 SÄTESTATUD TINGIMUSTE TÄITMISE KORRAL
      
                  Nr
               
               
                  Liikmesriik
               
               
                  Tooteliik 11
               
            
                  1
               
               
                  Horvaatia
               
               
                  Ummistuse ärahoidmiseks laeva vee sisselaskekohas/pumpades ning kõikjal laeva torustikus ja veesüsteemis.
               
            
                  2
               
               
                  Hispaania
               
               
                  Ummistuse ärahoidmiseks avamere nafta- ja gaasiplatvormide ning muude mere- ja rannikurajatiste vee sisselaskekohas/pumpades ning kõikjal nende torustikus ja veesüsteemis.
                  Ummistuse ärahoidmiseks laeva vee sisselaskekohas/pumpades ning kõikjal laeva torustikus ja veesüsteemis.
               
            
                  3
               
               
                  Iirimaa
               
               
                  Ummistuse ärahoidmiseks avamere nafta- ja gaasiplatvormide ning muude mere- ja rannikurajatiste vee sisselaskekohas/pumpades ning kõikjal nende torustikus ja veesüsteemis.
                  Ummistuse ärahoidmiseks laeva vee sisselaskekohas/pumpades ning kõikjal laeva torustikus ja veesüsteemis.
               
            
                  4
               
               
                  Kreeka
               
               
                  Ummistuse ärahoidmiseks laeva vee sisselaskekohas/pumpades ning kõikjal laeva torustikus ja veesüsteemis.